अरजेश को देखते ही ऋता को वो पल याद आ गए जब दोनों ने मर्यादा की हदें पार कीं
छह दिन अरजेश ने ऋता को वो सारे सुख दिए जो पति से अपेक्षित होते हैं। दोनों एक दूसरे के शरीर का एक एक कोना किसी नक्शे की तरह जानने लगे थे।
कन्वेंशन हॉल के घुटन भरे माहौल से निकल कर बाहर लॉन में आकर ऋता को थोड़ा आराम मिला। सिर हल्का करने को उसने सिगरेट सुलगाई। लाइटर की लपट में अतीत का बहुत कुछ था जो वो जला देना चाहती थी। ऋता के अतीत के कुछ पन्ने ऐसे थे जो सिर्फ एकांत में पढ़े जा सकते थे, वो भी धीमी आवाज में। अगर उन पन्नों की खबर आम हो जाती तो कहर हो सकता था। आज कन्वेंशन हॉल के अंदर उन खुफिया पन्नों का ही एक किरदार मौजूद था। ऋता को समझ नहीं आ रहा था कि वो कैसे इस हालात को संभाले।
मौका था ऋता के एनजीओ के अवॉर्ड फंक्शन का, जिसमें आज के युवा क्रिकेटर अरजेश ठाकुर को भी यूथ आइकॉन अवार्ड दिया जाना था। अन्य सम्मानित सदस्यों के साथ अरजेश ठाकुर भी मंच पर बैठा था। एनजीओ के कार्यकर्ता पूरे जोश के साथ कार्यक्रम का संचालन कर रहे थे, लेकिन दर्शक दीर्घा में सबसे आगे वीआईपी सीट पर बैठी ऋता अपने अतीत के कर्मों से जूझ रही थी।
मंच पर बैठा अरजेश ठाकुर जब भी किसी बात पर मुस्कुराता, तो ऋता को लगता कि उसने ऋता को पहचान लिया है और उसे अतीत के वो खुफिया काले पन्ने सब याद आ गए हैं। लेकिन हकीकत कुछ और ही थी। अरजेश ठाकुर मंच पर बैठा मंच संचालिका को ही देख रहा था और उससे आंखें चार करने का प्रयास कर रहा था।
थोड़ी देर में जब एनजीओ के बच्चों की नृत्य नाटिका शुरू हुई तो पहली फुरसत पाकर ऋता हॉल के बाहर लॉन में आ गयी। जब ऋता ने अतीत की उस धूमिल गली का रास्ता पकड़ा तो सब कुछ किसी सिनेमा की तरह आंखों के सामने घटित होता सा प्रतीत हुआ। ऋता अपना अतीत याद करके आत्मग्लानि के मारे धरती में गड़ी जा रही थी।
उसको याद आ रही थी पंद्रह साल पुरानी जून के महीने में, आगरा की वो सुस्त दोपहर, जब पति की अनदेखी से तंग आकर उसने इंटरनेट पर दिल बहलाने को अपना याहू का एकाउंट बनाया। ऋता का अपने पति से सामंजस्य कभी भी बैठ नहीं पाया, जिसका एक मुख्य कारण उम्र का फासला था। ऋता अपने पति से दस साल छोटी थी।
ऋता के पति एक बड़े इंडस्ट्रियलिस्ट थे और काम के सिलसिले में हफ्तों, महीनों शहर के बाहर रहते थे। उन दिनों वो आगरा में इसलिए थे, क्योंकि उन्हें एक होटल खरीद कर नए तरीके से चलाना था, जिसके लिए ऋता के पति ने दिन रात एक कर दिया था।
उनका घर एक आलीशान बंगला था, लेकिन घर में परिवार सदस्यों से ज्यादा नौकर थे। नौकर भी रात को अपने घर चले जाते। ऋता को लगता जैसे वो सोने के पिंजरे की बुलबुल है। ऋता की न मानसिक जरूरतें पूरी होतीं, न बौद्धिक और न शारीरिक।
घर ऋता को काटने को दौड़ता और जीवन निरर्थक सा लगता। जिस उम्र में उसे बच्चों का पालन पोषण करना था, उस उम्र में ऋता के हिस्से आया तो सिर्फ पति का इंतजार। ऋता को समझ नहीं आता था कि वो सजे संवरे तो किसके लिए, क्या फायदा ऐसी जिंदगी का।
ऐसी ही एक सुस्त दोपहर को जब ऋता बेडरूम के फर्श पर लेटी, बगल में पड़े लैपटॉप पर अख्तरी बाई की गजल सुन रही थी। तभी लैपटॉप से मैसेंजर की बीप सुनाई दी। ऋता ने लैपटॉप उठा कर देखा तो याहू मैसेंजर में किसी लड़के का मैसेज आया था।
एक बार को ऋता ठिठक गयी। एक अनजाना सा डर जैसे ऋता को छू कर निकल गया और बदन में जैसे सिहरन सी दौड़ गई।
लेकिन शाम तक धीरे धीरे इस माध्यम में ऋता पारंगत हो गई। उस शाम उसने इंटरनेट पर बहुत से दोस्त बनाए, ज्यादातर लड़के। ऋता को इस नए शगल में बहुत मजा आने लगा। ऋता को लगा जैसे जीवन में पहली बार अपने हम उम्र लड़कों से बात कर रही है। उसका जैसे दिल लग गया और अकेलापन दूर सा होने लगा। लेकिन शुरू में जो मजा सा लगे वो कब सजा सा लगने लगे, कौन कह सकता है।
ऋता बहुत देर से लॉन में खड़ी थी। नजरें एकटक अंधेरे को घूर रही थी और हाथ में एक पतली काली सी सिगरेट सुलग रही थी। ऋता की तंद्रा तब टूटी जब कन्वेंशन हॉल के अंदर से तालियों की गड़गड़ाहट सुनाई दी। ऋता समझ गयी कि कार्यक्रम का हाफ टाइम हो गया है, अब सभी लोग डाइनिंग हॉल में अल्पाहार के लिए जाएंगे। ऋता को थोड़ा आराम मिला कि वो कुछ देर और यहां जनता से दूर खड़ी हो सकती है।
अतीत के इन्हीं ज्वार-भाटों में डूबती उभरती ऋता अपने खयाल धुएं में उड़ाती लॉन में खड़ी थी कि तभी एक मानव आकृति अंधेरे में उभरी। ऋता ने देखा कि कोई पुरुष आकृति अभी लॉन में आकर खड़ी हुई है और अपनी जेबें टटोल रही है। ऋता ने अपनी आधी जली सिगरेट फेंक दी और उस पुरुष आकृति की तरफ देखने लगी।
उस पुरुष आकृति ने सिगरेट सुलगाने को माचिस अपने मुंह के पास किया तो ऋता ने जाना कि यह अरजेश ठाकुर ही था। एक बार फिर वही सिहरन ऋता के शरीर में दौड़ गयी। दोनों के बीच काफी दूरी थी लेकिन ऋता को ऐसा लगा जैसे वह बिना किसी आवरण के खड़ी है।
सही और गलत के बीच की खाई की तलहटी में खड़ी ऋता की तंद्रा तब टूटी जब अरजेश ठाकुर उसके एकदम नजदीक आकर खड़ा हो गया। अरजेश ठाकुर ने लगभग तीसरी बार ऋता को मैडम कहा, तब जाकर ऋता अतीत से वर्तमान में पहुंची।
"मैडम, अच्छा आयोजन है आपका" अरजेश ठाकुर ने बात शुरू करने के लिए ऋता को कहा।
"जी, हमें खुशी है आपको अच्छा लगा, क्रिकेट के फील्ड में आप जिस तरह देश की सेवा कर रहे हैं, हमें आप पर गर्व है,” ऋता ने औपचारिक रूप से उत्तर दिया। लेकिन उसका मन चीख चीख कर बोलना चाह रहा था कि तुम वही अरजेश ठाकुर हो न जिसकी बायीं जांघ पर तिल है।
"अरे मैडम, सबका अपना अपना काम है। आप जैसे लोग सपोर्ट करते हैं तो हम खेलते हैं,” अरजेश ठाकुर ने मुस्कुराते हुए कहा।
ऋता को याद आ रही थी जून की वो दोपहर जब उसने याहू ईमेल चैट पर बात करते हुए हद पार कर दी। पति की अनदेखी से पागलपन की दहलीज पर पहुंच चुकी ऋता ने हिम्मत करके अरजेश ठाकुर को अपने घर आगरा आने का न्यौता दे दिया। अरजेश उन दिनों चंडीगढ़ में इंजीनियरिंग कर रहा था और एक इंटर यूनिवर्सिटी टूर्नामेंट के लिए आगरा आने वाला था।
ऋता का दिल दहशत में भी था और एक मस्ती की लहर भी मन में दौड़ रही थी। इंटरनेट पर अनजान लड़के से दोस्ती तो कर ली, लेकिन अनिष्ट की आशंका से थोड़ा डर भी था। लेकिन ऋता ने सोचा जितनी दुर्गति में वो है उससे बुरा और क्या हो सकता है।
उस रात ऋता का पति से किसी कारण बहुत बुरा झगड़ा हुआ और वो अगली सुबह टूर पर निकल गए। नौकरों से पता चला कि इस बार पति का टूर पंद्रह दिन का होने वाला है।
अरजेश से हुई बात को ऋता भूल गयी थी कि एक दिन सुबह सुबह वो उसके घर पर आ धमका। अरजेश ठाकुर सुड़ौल शरीर और हंसमुख व्यवहार का लड़का था। उससे बात करके ऋता को बहुत अच्छा लगा और उसने अरजेश को अपने घर पर ही रहने का न्यौता दे दिया। नौकर से बोल कर अरजेश का सामान गेस्ट रूम में रखवा दिया और नौकर को एक हफ्ते की छुट्टी दे दी।
अरजेश टूर्नामेंट के लिए हफ्ते भर आगरा में था। दिन में वो मैच खेलता और शाम होते ऋता के घर आ जाता। दोनों के बीच खूब गप्पे, खूब हंसी-मजाक होता। ऋता दिन भर अरजेश के लिए एक से एक पकवान बना कर रखती।
दूसरे दिन के बाद अरजेश गेस्ट रूम के बजाए ऋता के बेडरूम में सोने लगा। करीब करीब छह दिन अरजेश ने ऋता को वो सारे सुख दिए जो एक पति से अपेक्षित होते हैं। दोनों एक दूसरे के शरीर का एक एक कोना किसी नक्शे की तरह जानने लगे थे।
छठे दिन ऋता ने भारी मन से अरजेश को विदा किया और वादा किया कि दोनों भविष्य में संपर्क में रहेंगे और मिलते रहेंगे। लेकिन भविष्य के गर्भ में क्या है यह तो केवल भविष्य ही जानता है। ऋता ने अरजेश को एक मोबाइल भी खरीद कर दिया।
अब दोनों देर रात तक सब तरह की बातें मोबाइल पर करते। ऋता जब कुछ अच्छा ओढ़ती पहनती तो फोटो अरजेश के ईमेल पर जरूर भेजती। इनमें कुछ ऐसी तस्वीरें भी होतीं जिन्हें देखने का अधिकार केवल पति को होता है।
अतीत के इस भंवर में ऋता डूबती ही जा रही थी और एक एक बात उसे याद आ रही थी।
ऋता अब भी मान रही थी कि अरजेश को सब याद है और वो जान कर भोला बन रहा है। ऋता ने खुद को झकझोरा और अपनी आज की हैसियत को याद करके एक बार फिर अरजेश ठाकुर से बात शुरू करी, "अरजेश जी, हमें पता लगा आप इंजीनियर हैं चंडीगढ़ से।"
"अरे मैडम, इंजीनियरिंग की डिग्री लेने से कोई इंजीनियर थोड़ी हो जाता है। और रही बात चंडीगढ़ की तो हम भारतीय हैं सबसे पहले," अरजेश ने अपने खिलंदड़ी अंदाज में जवाब दिया।
"फिर भी, किसी शहर खास से तो होंगे आप,” अपमान का घूंट सा खींच कर ऋता ने पूछा।
"मैडम, हम तो क्रिकेटर हैं, सारा जहां अपना है। जहां मैच हो वहीं के हैं हम।"
ऋता समझ गई, यह अपने मद में चूर पुरूष है जो अभी सफलता के शिखर पर है।
अब ऋता ने हिम्मत की अरजेश ठाकुर को टटोलने की। ऋता ने सोचा क्यों न उसको अतीत के उसी समय में ले जाएं जब वो दोनों बहुत छोटे से अरसे के लिए हमनिवाला हमप्याला हुआ करते थे।
"आप कभी आगरा गए हैं?" ऋता ने अपने आंसुओं पर काबू कर अरजेश की तरफ मुस्कुराते हुए एक और सवाल फेंका।
"अरे मैडम, क्या मैं आपको पागल लगता हूं, आगरा क्यों जाऊंगा?" ऐसा बोल कर वो ठहाका मार कर हंसने लगा।
ऋता एक बार फिर ठगा सा महसूस कर रही थी। ऐसा ही ठगा हुआ उसे तब लगा था जब उसने अपने पति को एक महिला के साथ अवैद्य संबंध में लिप्त पाया और तलाक ले लिया। लेकिन इतने साल ऋता इस अपराध बोध से ग्रस्त थी कि वो भी कहां पाक साफ है।
ऋता खुश थी कि उसकी गलतफहमी को आज एक सुलझाव मिला। ऋता दुखी इसलिए थी कि जैसी भी यादें थीं उस अतीत की, उसे खुशफहमी में रखती थी। ऋता को आज एक महत्वपूर्ण सबक मिला था- जीवन औरत या मर्द के रूप में नहीं एक जिंदा इंसान के रूप में जीना चाहिए।
अरजेश ठाकुर की ठहाकेदार हंसी सुन कर वहां मौजूद मीडिया कर्मियों ने उसे घेर लिया। ऋता मीडिया कर्मियों की भीड़ के कारण अरजेश से दूर होती चली गयी। ऋता पिछले पंद्रह सालों में धीरे धीरे अरजेश ठाकुर से फासला बना पायी थी। वरना दिन में कम से कम एक बार अरजेश ठाकुर को याद करके ऋता मुस्कुरा लेती थी और उम्मीद करती थी कि अरजेश भी उसको याद करता होगा। लेकिन यह उम्मीद भी समय की धारा में आज बह निकली।
ऋता आज सच में अरसे बाद खुद को हल्का महसूस कर रही थी। थोड़ी देर में कन्वेंशन हॉल के अंदर दोबारा तालियां बजने लगीं। इस बार ऋता को लगा यह तालियां उसके लिए ही बज रही हैं। ऋता को खुद पर गर्व हो रहा था कि उसने अपने कलुषित और शोषित अतीत को पीछे छोड़ दिया है।
ऋता हल्के हल्के कदमों के साथ गीत गुनगुनाती हुई कन्वेंशन हॉल की तरफ बढ़ने लगी। जब तक ऋता हॉल के दरवाजे तक पहुंचती उसने फेसबुक, इंस्टाग्राम और स्नैपचैट जैसे तमाम ऐप डाउनलोड कर लिए, जिनसे वो इतने साल इस भय से दूर थी कि वहां उसका सामना अरजेश ठाकुर से न हो जाये।
आज बहुत सालों बाद ऋता स्वयं में स्थापित हुई थी। ऋता को समझ में आ गया कि आत्मग्लानि से केवल मन गलता है और वर्तमान दूषित होता है। जीने का तो एक ही तरीका है, जमाने के साथ चलो और हर दिन जिंदादिली के साथ जियो।
हॉल वही था, समय वही था, लेकिन दर्शक दीर्घा में पहली लाइन में बैठी ऋता मुस्कुरा रही थी। उसका मोबाइल कभी इंस्टाग्राम तो कभी फेसबुक के नोटिफिकेशन से घनघना रहा था। ये नोटिफिकेशन इस बार सिहरन नहीं सुख दे रहे थे।
- विकास राजौरा
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें